Date: 1459
Language: saksa
Document type: Kaupungit, Tili- ja pöytäkirjamerkinnät

Item im jare unses hern Cristi 1459, am dage Philippi und Jacobi apostolorum, weren, nah inholde desses vorgeschrevenen reczesses*, to Lubeke vorgaddert de irluchtste forste und here her Alleff, hertoch to Sleszwig, grefe to Holtsten (etc.), de erwerdige in God vader und herre, here Arnoldus, bisschop to Lubecke, de ersamen und wolwiszen manne und hern Wilhelm van Calven, Johan Luneborch, burgermeistere, Gert van Myn[d]en (m. fl. såsom fullmäktige för rådet i Lübeck), her Claus Ronnauw, ridder und landemarschalk des rykes to Dennemarcken, her Otto Nyelsszon, ridder, (m. fl. fullmäktige för k. Kristiern samt föröfrigt ett stort antal fullmäktige för K. Kasimir af Polen m. fl.) (Det i Danzig 28 juli 1458 slutna fördraget upplästes). Hirupp sprack her Claus Ronnouw, wie szeen und hebben hir kegenwerdich unsze schedeshern, den hern hertoch van Holsten und de hern van Lubeke und willen der vorschriffinge gerne nagaen. Und so denne de eyne artickel clarlick uthwiszet, dat een deel deme andern nymandt sal huwszen nach hegen, de deme andern to schaden mochten kamen, so is eth gescheen, dat gii guden frundes van Danczk mit juw holden und hegen Karl Knutszon, de denne durch syne gewonlicke liste bestellet hadde durch vorrederye by eynem mit namen Pyer Ruwson, den wii vor der Wiscel kregen, de uns apembar bekande, dat hee in Sweden geweszen were und bestellet hadde, dat Stoxholm slot und stat, Abouw, Nyekoping, Suderkoping, Wiiborch und andere vele vp eynen dach, stunde und tyd to gelyke solden koningk Karle wedder tor handt verraden werden, und solde darumbe wedderumbe in Sweden, dat wii genczlick getruwen van juwes hern koniges und juwen willen und weten nicht is geweszen; welket dach durch Gadesz hulpe gestoret wart und solke, de dat dryfen solden, wurden upgefangen, darumbe denne sick de andern nicht dorsten apembaren, sunder de up Wiborch weren wusten nach nicht, syndemale se verne belegen weren, dat solke vorreders upgegrepen weren und nemen dat sloth in, koningk Karl to gude, dat dach durch grot geldt und koste vormiddelst Gades hulpe wedder wart ingekregen, dat de schade geldt und kost sick hoger denne up hundert duszent gulden treffet, anne de andire dat wii nu stan laten. Und so denne solk schade, de bynnen dessem gemakeden bifrede is gekamen erst nah lude der vorschrifinge sal dirkant werden, so setten wii dat to unsern schedeszheren, den hern hertoch van Holtsten und den hern van Lubeke. – – – – – – – – – – – – – – – – – – – – – (Man nämnde nu å ömse sidor skiljedomare.) Item am frydage darnah weren beyde partyen mit eren schedeszhern vorbenompt des morgens vorbadet upt rathuwsz, in welker kegenwerdicheit sprack her Reynolt Nedderhoff (fullmäktig för k. af Polen) und vorhalede de worde, de her Claus Ronnouw im midweke tovor vorgegeven hadde, wo dat koningk Karl Knutsszon durch syne gewonlicke liste de stede und slote Stoxholm, Nyekoping, Suderkoping, Wiiborch und andere vorraden hadde, de dach durch Gadesz hulpe beholden weren, und dat darvan schade gescheen were und kost, de sick hocher denne up 100 duszent gulden sal lopen: so hefft uns de irluchtste forste und here konig to Dennemarcken geschreven und van deme slate Wiiborch alleyne und van keyner andern stat noch slate beroret, so alsze her Claus benomet hefft, uns dirmanende, dat unszir stat sendebaden up dissen dach darto vordacht weren, darup to antwurden, daranne unsze here konig nach wii dach so, alsze her Claus berorde, nicht schuldt vormodeden to hebben, und dat solk schade nah utwiszinge der vorschrifinge solde mit den ersten vor allen dingen dirkant werden etc. So hebben wii solken breff alsovort koningk Karle vorgebracht und leszen laten, de denne darupp antwurde bii truwen und eren und se he hogeste konde, dat he synd dissem belevedem frede keyne botschafft nach mit breffen nach mit werfen in Sweden gehat, und effte denne solke vorrederye gescheen were, dat dach nicht is, so were dat dach gescheen vor deme bifrede. Und koningk Karl hadde ock deszhalven eynen breff geschreven an de hern van Lubeke, den wii en geantwurdet hadde[n], den beden wii vor allen hern to leszende, dat wii und ock zee mochten horen, wo de ludde, wenne wii syne inholdinge nicht wusten. Und do de breff was geleszen, de ludde eczwas schendlick up den hern koningk van Dennemarcken**. Darup beden her Claus Ronnouw und syne geselschop den heren hertich und den hern bisschop, sick mit en darumbe to besprecken und eres hern koniges ere to vorantwurden. Darto wolde de here hertoch nicht kamen sunder leth mit en uthgan den hern bisschop, mit en darumbe to sprecken. Nah besprake begonde her Claus Ronnouwe antohevende to vortellen, wo und in welker wisze sick koningh [Karl] mit gewolt solde hebben gedrungen in dat koningryck to Sweden, so alszo ock tom Holme vortellet wart, welkt dach int korte wart hengelecht. Und de here hertoch begerede der schriffte des vorsegelden byfredes mit den anderen schedeshern nahtogaende und wolde horen, wat schaden van beiden delen in dissem bifrede entstanden were, dat men den nah utwiszinge der vorschrifinge erst worde vorgenamen. Darupp denne her Claus Ronnouwe nah mannichen velen handelingen, vorbringen und worden vorgaff den schaden, alsze 100,000 gulden van dem slate Wyborch; und dat de unszen bynnen solkem frede im Belte an landt hadden gegangen und dar gebrandt und dorpere upgehaven und land und lude vorderffet, dat sick up eyne grote summe loppet; darto weren dee unszen uth dem Sunde uth dem rostemente gesegelt, und im zamer were to Danczke vorlevet, wat schepe und gudere dosolvest ingebracht und angehalet weren uth den dren ryken, de solde men weddergeven, des dach keynes were weddergekeret worden; und ock worden nach snycken und schepe up de dree ryke uthgemaket, darvan eyne qwam in de Fynnisschen scheren, de koningk Karl tobehorede, de he ock hade uthgeredet, daruth men mochte irkennen, effte solke vorrederye nicht van koningk Karl were gekamen, wat de sust in den Vynneschen scheren hedden to zoken, mit velen anderen worden, wo mannich schade van den unszen dem konige to Dennemarcken were bescheen. Do begereden de vorgenomeden schedeszhern ock van des hern koniges to Palen sendebaden to horen den schaden, de dem hern konige to Palen were gescheen und synen undirszaten, dat zee den van beiden syden mochten horen und irkennen. Her Reynoldt Nedderhoff (Polsk fullmäktig) antwurde, so alzedenne her Claus Ronnouw avereyns berorde van dem slate Wiiborch und andern schaden, so hadden zee keyne schuldt daranne, und ock wat angang im Belte were bescheen, dat were gescheen vor dem bifrede und ock er wenne de sendebaden des hern koniges to Dennemarcken ken Danczke weren gekomen, (etc.) – – – – – – – – – – – (Skiljedomarenas utslag lydde:) 1:o dat twisschen beiden parten ein frundlick upslach und bestand angaen sal up sunte Bartholomei dach negestkamende und sal duren und waren vort veer jar lang darnah negest volgende anne middel szunder alle geverde; und wenner sodane 4 jare umbekamen syn, welkem dele denne nicht gelevet solken frede forder to holden, de sall dem andern eyn gancz jar tovoren toseggen. 2:o. Item so sollen de van Danczk sunder alle arich eren vliet darto doen, dat nene vorrethnisse effte schedelicke bestellinge addir upsate durch koningk Karl addir de zyne in yeniger mate beschee, de dem hern konige to Dennemarcken etc. synen ryken und undersaten to schade addir vorfange weszen mochten. – – – – – – – – – – – – – – – – – – – – – – – – – – – Hirup sprach her Reynoldt: leven hern, unsze macht holdt inne, eynen forderen effte ewigen frede vortan to maken und alle ding volmechtich darbii to don unde to laten, so begern wii, dat dat olde reczesz gancz und gar gedodet werde und eyn nyet gemaket, darinne wii begern under andern articlen to vorschriven, dat wii van koningk Karls wegen willen umbegrepen weszen; und alsze koningk Karl in Sweden is gevaren und nach syne frunde darinne hefft, effte de eczwas em to gude wurden angripen, hemelick addir apembar und schaden doen, dat wii dat denne solden uthstaen, so alsze men uns gerede van Wiiborch und andern sloten und ock steden schuldt gifft, darinne wii uns nicht gedencken to geven – – – –, und er wii uns mit willen darinne geven willen, so welden wii vele lever und were unszem hern und uns ock beter, dat wii mit dem hern koninge van Dennemarcken in apembarem kryge seten, denne dat men uns alletid solkeynt solde overreken und overseggen. (Skiljedomarne läto genom biskopen af Lübeck härtill säga, att det skulle förblifva vid hvad de redan beslutit och meddelat).